मावशी पूरी नीम हकीम हैं। सभी टोटके आते हैं उनको। अक्षर ज्ञान नहीं है तो क्या, सब समझती हैं। उनके जाने पर जब तक मैं उठूँगी नहीं घर का दरवाज़ा बंद करने के लिए, वह मेरे कमरे में आकर खड़ी कहती रहेंगी - उठो ! दरवाजा बंद करो ...लैपटाक मेज पर पड़ा है ...घर बंद कर लो। लैपटाक सुन कर मैं हँस पड़ती हूँ। मावशी लैपटॉप बोलो, वैसे यह बताओ - मावशी! लैपटाक होता क्या है? वह सोच-विचार में पड़ जाती हैं जैसे गणित का कठिन सवाल मिल गया हो हल करने के लिए ...बुद्धि-चातुर्य का इस्तेमाल करते हुए बोलीं - लैपटाक से यह पता चलता है कौन कहाँ जाता है कौन कहाँ आता है। मैं समझ गई कि मावशी कहना चाह रही हैं इस डिब्बे में दुनिया की सारी जानकारी कैद रहती है।